ນາຍົກແຕ່ງຕັ້ງຄະນະສະເພາະກິດ ເພື່ອປ້ອງກັນ ແລະ ແກ້ໄຂການລະບາດໄວຣັສ ໂຄໂຣນາ
ນາຍົກລັດຖະມົນຕີ ໄດ້ອອກຂໍ້ຕົກລົງ ສະບັບເລກທີ 09/ນຍ, ລົງວັນທີ 3 ກຸມພາ 2020 ວ່າດ້ວຍການແຕ່ງຕັ້ງຄະນະສະເພາະກິດ ເພື່ອປ້ອງກັນ, ຄວບຄຸມ ແລະ ແກ້ໄຂການລະບາດຂອງພະຍາດອັກເສບປອດຈາກເຊື້ອຈຸລະໂຣກສາຍພັນໃໝ່ ຫຼື ໄວຣັສ ໂຄໂຣນາ (Novel Corona Virus: NCoV) ໂດຍມີລາຍຊື່ດັ່ງລຸ່ມນີ້:
1. ທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ເປັນຫົວໜ້າ;
2 . ທ່ານ ບຸນກອງ ສີຫາວົງ ລັດຖະມົນຕີກະຊວງສາທາລະນະສຸກ ເປັນຮອງຫົວໜ້າ;
3. ທ່ານ ພູທອນ ເມືອງປາກ ຮອງລັດຖະມົນຕີກະຊວງສາທາລະນະສຸກ ເປັນຮອງຫົວໜ້າ ແລະ ຜູ້ປະຈຳການ;
4. ທ່ານ ທອງສະຫວັນ ພົມວິຫານ ຮອງລັດຖະມົນຕີກະຊວງການຕ່າງປະເທດ ເປັນກຳມະການ;
5. ທ່ານ ພົຕ ສົມຫວັງ ທຳມະສິດ ຮອງລັດຖະມົນຕີກະຊວງປ້ອງກັນຄວາມສະຫງົບ ເປັນກຳມະການ;
6. ທ່ານ ບຸນຂວາງ ຄຳບຸນເຮືອງ ຮອງລັດຖະມົນຕີກະຊວງກະສິກຳ ແລະ ປ່າໄມ້ ເປັນກຳມະການ;
7. ທ່ານ ສັນຕິສຸກ ສິມມາລາວົງ ຮອງລັດຖະມົນຕີກະຊວງໂຍທາທິການ ແລະ ຂົນສົ່ງ ເປັນກຳມະການ;
8. ທ່ານ ສະຫວັນຄອນ ຣາຊມຸນຕຣີ ຮອງລັດຖະມົນຕີກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເປັນກຳມະການ;
9. ທ່ານ ບຸນໂຈມ ອຸບົນປະເສີດ ຮອງລັດຖະມົນຕີກະຊວງການເງິນ ເປັນກຳມະການ;
10. ທ່ານ ພົນຈັດຕະວາ ບົວສິງ ອິນທະວົງ ຫົວໜ້າກົມເສນາ ກົມໃຫຍ່ພະລາທິການ ກະຊວງປ້ອງກັນປະເທດ ເປັນກຳມະການ;
11. ທ່ານ ວາລະໄຊ ດາລາລອຍ ຫົວໜ້າຫ້ອງການ ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ເປັນກຳມະການ.
ຄະນະສະເພາະກິດດັ່ງກ່າວ ມີໜ້າທີ່ດັ່ງນີ້: ຊີ້ນຳ ແລະ ຊຸກຍູ້ ທຸກພາກສ່ວນໃນສັງຄົມ ລວມທັງອົງການຈັດຕັ້ງຂອງລັດ, ອົງການປົກຄອງທ້ອງຖິ່ນ, ພາກສ່ວນເອກະຊົນ, ອົງການຈັດຕັ້ງສາກົນທີ່ເຄື່ອນໄຫວ ໃນ ສປປ ລາວ ເຂົ້າຮ່ວມ ແລະ ເປັນເຈົ້າການ ໃນການປ້ອງກັນ, ຄວບຄຸມ ແລະ ແກ້ໄຂການລະບາດຂອງພະຍາດອັກເສບປອດຈາກເຊື້ອຈຸລະໂຣກສາຍພັນໃໝ່ (Novel Corona Virus: 2019-nCoV) ພ້ອມທັງຕິດຕາມ, ກວດກາ ແລະ ປະເມີນສະພາບການຢ່າງໃກ້ຊິດ ແລ້ວລາຍງານໃຫ້ລັດຖະບານຮັບຊາບເປັນປົກກະຕິຕໍ່ເນື່ອງ ແລະ ທັນເວລາ; ແຕ່ງຕັ້ງຄະນະຜູ້ຊ່ວຍວຽກຂອງຕົນ ເພື່ອລົງເລິກຄົ້ນຄວ້າມາດຕະການ, ວິທີການຕ່າງໆທີ່ເໝາະສົມ ແລະ ເປັນໃຈກາງ ໃນການພົວພັນປະສານງານກັບຂະແໜງການທີ່ກ່ຽວຂ້ອງ, ອຳນາດການປົກຄອງແຕ່ລະຂັ້ນ, ບັນດາປະເທດໃກ້ຄຽງ, ຄູ່ຮ່ວມພັດທະນາ ແລະ ທຸກພາກສ່ວນໃນສັງຄົມໃນການປ້ອງກັນ, ຄວບຄຸມ ແລະ ແກ້ໄຂການລະບາດຂອງພະຍາດອັກເສບປອດຈາກເຊື້ອຈຸລະໂຣກສາຍພັນໃໝ່ (Novel Corona Virus: 2019-nCoV) ໃຫ້ມີປະສິດທິຜົນ.
Cr. ໜັງສືພິມປະຊາຊົນ